Profesii

Tinerii care au o experienţă profesională cuprinsă între 0 şi 3 ani pe piaţa muncii şi care cunosc încă o limbă străină pe lângă limba engleză solicită salarii care variază între 4.000 şi 6.000 de lei net pentru un job într-un centru de servicii din Capitală, spune Raluca Pârvu, business manager în cadrul BPI Group, companie de consultanţă în management şi resurse umane.

„Ne frapează în această perioadă aştep­tările salariale ale celor care vizează joburi în industria BPO (servicii de externalizare de tip business process outsourcing – n.red.) şi centre de servicii. Nu credem că aceste exigenţe salariale sunt legate de nivelul de experienţă şi performanţă personale, ci mai mult de cererile de recrutare uriaşe venite dinspre angajatori. Este posibil ca bula speculativă să nu dureze mai mult de 3-5 ani“, a spus Raluca Pârvu.